Udkantspulje ender i USA og ikke i udkantsdanmark, mener Arne Boelt.

Sidste år oprettede regeringen en pulje med 150 millioner kroner, der var øremærket virksomheder i udkantsdanmark. Men pengene ender langt fra der, hvor de hører til, mener Hjørring kommunes borgmester Arne Boelt. Det skriver P4 Nordjylland. Indtil videre er der kun en dansk virksomhed, der har fået glæde af pengene. En århusiansk virksomhed har fået 9 millioner til oprettelse af kontorer i USA. Arne Boelt er skuffet over den udvikling: - Jeg synes, det er tåbeligt. Tåbeligt at penge går til USA, siger han. - Det er utrolig vigtigt, at hvis der kommer bevillinger, så skal pengene gå til produktionen. Det er der arbejdspladserne ligger, siger han til P4 Nordjylland.